La Biblioteca Municipal finalitza el febrer amb el Mercat del Bescanvi Literari i el Club de Lectura
2025-07-24

El mes de febrer arriba a la seua fi i l’equip de les Biblioteques Municipals de Burjassot ha programat les dues últimes activitats de foment de la lectura del mes.

En primer lloc, arriba el Mercat del Bescanvi de Llibres, el dijous 27 de febrer de 17.00 a 19.00 hores, en la Casa de Cultura. Totes les persones que així ho desitgen, sense importar l’edat, podran intercanviar llibres que ja s’han llegit per nous títols que vulguen descobrir, de manera gratuïta. Una activitat que, a més de fomentar l’hàbit lector, vol també educar en la solidaritat i en l’esperit de compartir, cuidant allò individual que passa a ser col·lectiu.

Un dia més tard, el divendres 28 de febrer, tindrà lloc la sessió del Club de Lectura de la Biblioteca d’Adults que, en febrer, s’ha dedicat al llibre El regreso del soldado, de Rebecca West. Serà a les 19.00 hores.

El llibre conta la història de Jenny, qui ha anhelat al llarg de molt de temps el retorn del seu cosí, Chris Baldry, des de les trinxeres de la Primera Guerra Mundial. El que retorna és, no obstant això, un home sotmés a una transformació total: té amnèsia, no recorda els últims quinze anys i està obsessivament enamorat d’una dona que no és la seua esposa Kitty, a la qual ni tan sols reconeix. Els seus intents per donar sentit a la vida que tenia abans tindran conseqüències imprevisibles per a aquelles persones que l’estimen.

D’un esquinçament commovedor, El regreso del soldado exemplificava per primera vegada en l’època els dramàtics efectes psicològics d’un conflicte tant en els soldats com en les seues famílies, mentre traçava un tibant i apassionant retrat sobre el sacrifici, el penediment i la brutalitat de la guerra, capaç d’alterar irremeiablement la comprensió de nosaltres mateixos.

Brillant periodista, assagista i novel·lista, Cicely Isabel Fairfield va adoptar el pseudònim de Rebecca West en homenatge al personatge homònim de Ibsen, una heroïna rebel. West va ser aclamada com la dona de lletres més important del seu temps, arribant a ser nomenada Dama de l’Imperi britànic. Amiga de Virgínia Woolf i de Doris Lessing, va ser una feminista sui generis i una veritable avançada al seu temps: sufragista, escriptora i periodista amb una carrera plagada d’èxits que la va portar a cobrir, per a les capçaleres més prestigioses, des dels judicis de Nuremberg fins a l’Apartheid. A més de la trilogia dels Aubrey (La familia Aubrey, La noche interrumpida i La prima Rosamund), entre la seua producció literària destaquen obres com El regreso del soldado o Cuando los pájaros caen.